**Utak és korlátok a hajléktalanellátásban**

**konferencia**

**2022. május 20.**

**Emlékeztető „A jövőre gondolva – mit tehetünk az intézményeinkben élő gyerekekért annak érdekében, hogy majd felnőve nagyobb eséllyel**

**tudjanak kilépni alakhatási szegénységből? című szekcióbeszélgetésről**

A beszélgetés meghívott hozzászólói:

Balla Edit, Fodorné Mikita Gyöngyi – BMSZKI

Janda Zsuzsa – kiképző gyermekpszichodráma vezető,

Szilveszter Áron – Bagázs Egyesület

Moderátor – Köves Ferenc

Az emlékeztetőt készítette: Andorkó Éva

****

A beszélgetés családias légkörben zajlott. A moderátor a felkért hozzászólókkal közösen abban állapodott meg, hogy két részre osztják a rendelkezésre álló időt: az első részben a BMSZKI Családok Átmeneti Otthonában működő pszichodráma módszert szemléltetik, majd az idő hátralévő részében a beszélgetésé lesz a főszerep.

A hozzászólók közül ketten megszemélyesítettek két gyerekeket, elmesélték egy kislány és egy fiú eddigi életútját. A szemléltetett esetek közül a kislány BMSZKI Családok Átmeneti Otthonában él, elhagyták a szülei, jelenleg apai nagynénje neveli a kisebb testvérével együtt, most 7 éves. Szeret tanulni, és szívesen él a CSÁO-ban. A drámacsoport mellet külön terápiában is részt vesz, ahová a gondozó kíséri el.

A 13 éves fiú egy telepen lakik beteg édesanyjával és testvéreivel együtt. A család több tagja börtönben van, a gyermek nem igazán szeret iskolába járni, de szívesen van együtt a mentorával, és szívesen utazik fel Budapestre is.

A két eset ismertetése után arra kérték a résztvevőket, hogy válasszák ki azt a gyereket, akinek véleményük szerint nagyobb az esélyük arra, hogy felnőve ne váljanak hajléktalanná. A résztvevők jelentős többsége azt gondolta, hogy a kislánynak vannak jobb esélyei erre. Így a további feladatok/játékok során rá fokuszált az összegyűlt csapat.

Ezt követően egy közös „játékba” vonódtak be a jelenlévők: az első körben kiválasztott gyerek sorsát kellett alakítani, amihez különféle erőforrásokat lehetett hozzárendelni. A jelenlevők felsorolásai közt volt: kortárscsoport, érettségi, lakás, jogosítvány stb...

A jelenlévő szakemberek megegyeztek abban, hogy a lakhatás biztonsága és a támogató kapcsolat is egyértelműen fontos és hozzájárul a gyerekek jólétéhez. Fontosak a tárgyi feltételek (pl. lakhatás megoldása) és az érzelmi stabilitás megteremtése, amiben kiemelkedő szerepe van az ellátásban dolgozó szakembereknek.

A BMSZKI Családok Átmeneti Otthonában a gyerekeknek lehetőségük van arra, hogy a drámajátékban, a mesék világában próbálják kiadni magukból mindazt a sok feszültséget, amit magukban hordoznak. A szakemberek elmondták, hogy minden családhoz bekopognak az alkalmak előtt, figyelnek arra, hogy a gyerekeknek esélyük legyen ott megjelenni.

A Bagázs Egyesület is sokat tesz azért, hogy minél jobb eséllyel tudjanak érvényesülni a fiatalok. A gyerekeknek mentoraik vannak, akik segítik őket, és nyári táborokat is szerveznek számukra. A telepeken lakó gyerekek életében mobilitási lépésnek számít, ha családjukkal be tudnak költözni egy budapesti családok átmeneti otthonába. Arról is volt szó, hogy a szegregátumok életesélyeket vesznek el a gyerekektől. Ezt a budapesti CSÁO-ban dolgozók is megerősítették.

A drámacsoporton nem csak a Családok Átmeneti Otthonaiban élő gyerekek vesznek részt, hanem a környéken élő családok fiataljai is. A csoport teret ad arra, hogy a gyerekek kinyíljanak, megnyugodjanak, kiadják magukból a mese vagy szimbolikus történetek segítségével a történeteiket, és ezáltal feldolgozzák azokat. Szembetűnő változáson mennek át a gyerekek. A CSÁO szakemberei úgy gondolják, hogy felelősségük megteremteni a fejlődéshez szükséges feltételeket: „Amire egy gyereknek szüksége van, azt összekalapáljuk!” Mindannyian megegyeztek abban, hogy érdemes tenni minden nap azért, hogy a gyerekeknek jobb legyen. Személyes kapcsolatok fontosságát hangsúlyozták a szakemberek, hiszen a segítő szakember személyiségével hat leginkább a gyerekekre. A jó szakemberek pedig utat mutathatnak a fiataloknak.

Arról is szó esett, hogy a drámajáték szimbolikáját a felnőtteknél is lehet használni, de egyelőre a jelenlévő szakembereknek ebben nincs tapasztalatuk.